En 25-årig ung mand fik 15 måneders ubetinget fængsel ved retten i Aalborg i dag. Han blev dømt for at have forårsaget to menneskers død ved et færdselsuheld ved Mariendals Mølle i Aalborg, 11. april sidste år.

Ved ulykken fik en 19-årig, kvindelig og en 23-årig, mandlig passager så alvorlige kvæstelser, at de døde umiddelbart efter. Ved dommen lagde retten til grund, at den unge mand havde kørt med høj fart og med en promille på 1,07. Anklager politiassessor Marianne Vrist siger til TV2/NORD: - Jeg er meget tilfreds med dommen, da retten stort set fulgte anklagemyndighedens påstand. To personer døde, en 19-årig pige og en ung mand på 23 år. De var begge passagerer i bilen, som kørte ind i en betonklods og autoværn ved et vejarbejde på motorvejen ved Mariendals Mølle i Aalborg. Forsvarer har anket dommen til frifindelse.